b'\n_START_ARTICLE_\nMatev\xc5\xbe \xc4\x8celik\n_START_SECTION_\nArhitekturna praksa\n_START_PARAGRAPH_\nMatev\xc5\xbe \xc4\x8celik je avtor stanovanjske stavbe v Lescah na Gorenjskem, ki je bila leta 2003 nominirana za Ple\xc4\x8dnikovo medaljo, in bila kasneje v Neaplju nagrajena s srebrno plaketo Luigi Cosenza, nagrado za mlade Evropske arhitekte. V letih 2004 in 2005 je Matev\xc5\xbe \xc4\x8celik izdelal ve\xc4\x8d projektov za urejanje javnih povr\xc5\xa1in na Bledu (Urejanje va\xc5\xa1kih jeder na Bledu, 2004; Promenada Bled, 2005), v letu 2006 pa je uspe\xc5\xa1no sodeloval na nate\xc4\x8dajih za dograditev Mestne ob\xc4\x8dine Maribor (2006) in nate\xc4\x8daju za stanovanjsko sosesko Metaxourgeio v Atenah (2006).\n_START_SECTION_\nArhitekturna kritika\n_START_PARAGRAPH_\nPo letu 2001 je Matev\xc5\xbe \xc4\x8celik objavil ve\xc4\x8d razli\xc4\x8dnih prispevkov o arhitekturi in urbanizmu v Sobotni prilogi \xc4\x8dasopisa Delo. Poleg tega \xc4\x8celik objavlja v doma\xc4\x8dih in tujih strokovnih publikacijah; med njimi so najpomembnej\xc5\xa1e Hi\xc5\xa1e (Ljubljana), Oris (Zagreb), Portfolyo (Istanbul), Domus (Milano) in A+U (Tokyo). V objavljenih prispevkih zagovarja tezo, da je kakovost arhitekture odvisna od dru\xc5\xbebenega, gospodarskega in kulturnega konteksta. _NEWLINE_V letu 2002 je Matev\xc5\xbe \xc4\x8celik spro\xc5\xbeil pobudo za ustanovitev spletnega \xc4\x8dasopisa za arhitekturo, urbanizem in na\xc4\x8drtovanje ter bil med ustanovitelji Zavoda za prostorsko kulturo, TrajekT. V letu 2003 je Zavod zagnal spletni portal www.TrajekT.org, ki je postal prva slovenska spletna stran za prostorsko na\xc4\x8drtovanje. Spletna stran je \xc5\xbee v prvih mesecih delovanja dosegla svoj namen. Pripomogla je k bolj\xc5\xa1i obve\xc5\xa1\xc4\x8denosti ter vzpodbudila javno razpravo o nekaterih pomembnih vpra\xc5\xa1anjih s podro\xc4\x8dja arhitekture in urbanizma. Zavod Trajekt je v letu 2004 prejel Ple\xc4\x8dnikovo medaljo za kulturni prispevek._NEWLINE_\xc4\x8celik je v letu 2004 napisal spremni tekst ob pregledni razstavi sodobne slovenske umetnosti Raz\xc5\xa1irjeni prostori umetnosti\xc2\xa0: slovenska umetnost 1985-1995 v Moderni galeriji v Ljubljani. V letu 2007 je pri mednarodni zalo\xc5\xbebi SpringerWienNewYork izdal monografijo New architecture in Slovenia, ki je prvi obse\xc5\xbenej\xc5\xa1i pregled sodobne slovenske arhitekture, namenjen tujemu tr\xc5\xbei\xc5\xa1\xc4\x8du._NEWLINE_Od leta 2009 do 2011 je bil Matev\xc5\xbe \xc4\x8celik eden od urednikov revije za arhitekturo in kulturo Oris, ki izhaja v Zagrebu. _NEWLINE_Od leta 2010 je direktor Muzeja za arhitekturo in oblikovanje (MAO) v Ljubljani.'